Nóg lyke op Hertzogville-plaas gevindArgieffoto Die polisie in die Vrystaat het gesê daar is nog twee liggame op Johan Sonnenberg (57) se plaas in die Hertzogville-distrik gevind. Sonnenberg is op 10 Maart op sy plaas, Diamant, in hegtenis geneem nadat die polisie glo ŉ hand uit ŉ vlak graf sien steek het. Lt.kol. Thandi Mbambo, provinsiale polisiewoordvoerder, het Vrydag gesê die polisie het na die ontdekking van die eerste liggaam deursoekingslasbriewe bekom om weer op Sonnenberg se plaas sowel as ŉ naburige plaas ondersoek in te stel. Volgens Mbambo is lede van verskeie polisiekantore en die polisie se honde- en duikeenheid Woensdag na die twee plase. Mbambo het gesê ŉ slegte reuk het polisielede tot ŉ area gelei waar hulle begin grawe het en op ŉ kopbeen en ŉ hand afgekom het. Forensiese ontleders is na die toneel ontbied om die opgrawing te doen. Volgens Mbambo is die opgrawing Donderdag gedoen en twee lyke is gevind. Sy het gesê daar is tydens die opgrawing klere gevind wat ooreenstem met die beskrywing wat die polisie ontvang het rakende twee vermiste mans van Christiana. Michael Grant, Jerome Desmond Grant en Riaan Ruiters het op 15 Februarie in Christiana in Noordwes verdwyn. Sonnenberg is deur die polisie ondervra in verband met hul verdwyning aangesien hy glo die laaste persoon is wat saam met hulle gesien is. Mbambo het gesê daar sal forensiese toetse gedoen word om te bepaal of die twee lyke wat Donderdag gevind is, dié van die vermiste mans is. Daar is ook forensiese toetse gedoen op die eerste liggaam wat gevind is, maar die identiteit van die oorledene kon nog nie vasgestel word nie. Sonnenberg moet weer op 26 Maart in die Hertzogville-landdroshof verskyn.